Tisztelt Szegedi Ügyvédi Kamara!

Tisztelt dr. Török Béla Elnök Úr!

A Magyar Ügyvédi Kamara a büntető igazságszolgáltatási rendszert érintő jelentős törvényi változások tapasztalataival kapcsolatos konferenciáját az előkelő siófoki Hotel Azúr szállodában tartotta szeptember végén.

A csodálatos kora őszi balatoni környezetben a konferencia magas szakmai színvonalát biztosította, hogy a jogászi hivatásrendek jeles képviselői adtak elő a Büntető Törvénykönyv és a Büntetőeljárási törvény átformálódott rendszerének tapasztalatairól. Az előadók saját hivatásrendjüket érintően beszámoltak az új törvénykönyvek változásai alapján általuk tapasztalt pozitív és negatív hatásokról. Bepillantást kaphattunk – többek között - a büntetőeljárásba új elemeket hozó - és a büntető védői munkát jelentősen átformáló – konszenzuális eljárások költségvetési csalásokra gyakorolt hatásáról.

Gyakorló jogászként érdekes volt hallgatni a tapasztalatok jogalkotói szempontú értékelését dr. Kónya István miniszteri biztostól és dr. Jancsó Gábor büntetőjogi jogalkotásért felelős helyettes államtitkártól is, de a Bűnügyi Védői Konferencia gyakorlatiasabb problémákat felvető előadásai értelemszerűen nagyobb figyelmet és érdeklődést váltottak ki a hallgatóság körében.

Az ügyészség részéről dr. Ibolya Tibor legfőbb ügyész büntetőjogi helyettese az egyre bonyolultabb, sok vádlottas gazdasági bűncselekményekről beszélt, amelyek kapcsán az egyezségek lehetővé tételének kiszélesítését tartaná megfontolandónak. Kiemelte annak jelentőségét, hogy a gyorsabb büntetőeljárás gyorsabb jóvátételhez vezethet, ami végső soron a „sértettek” javát szolgálja.

Dr. Békési Ádám egyetemi docens kollegánk számos olyan problémára mutatott rá felszólalásában, amelyekkel mi magunk is gyakorta találkozunk az új eljárási rendben. Kiemelte az előkészítő üléseknek az eljárások időtartamának lerövidülésében megnyilvánuló kedvező következményeit (ami nem azonos ennek ügyvédi munkadíjra vonatkozó hatásával 😉), de rámutatott arra is, hogy a több vádlottas konszenzuális eljárásokban a beismerések elfogadását követően az egységes jogalkalmazás még mindig nem valósult meg.

Dr. Csáki Zsolt, a Kúria Büntető Kollégiumának vezetője, színes példákkal illusztrált előadásában rámutatott arra, hogy a büntetőeljárás komplex rendszere a részletes törvényi szabályozás mellett is jelenthet kihívást a jogalkalmazóknak. Megerősítést kaphattunk abban, hogy a Kúria kiemelten fontosnak tartja, és értékeli is a színvonalas büntető védői munkát, sok esetben tartja megfontolásra érdemesnek az eltérő szempontokat is megjelenítő védői érvelést. A büntetőeljárásokban a büntető védők bíróságok előtt megjelenő „más szempontú” megközelítésével a bíróság közelebb juthat a büntetőpolitikai reformok által elérni kívánt, az egyes büntetőpolitikai modellek eredményeit ötvöző, igazságos ítélkezéshez.

Dr. Szabó Judit a Fővárosi Törvényszék Büntető Kollégiumának vezetője felszólalásában kiemelte a megnövekedett számú, sok vádlottas költségvetési csalások bíróságra nehezedő nagy ügyterhének kedvezőtlen hatását, amely óhatatlanul az eljárások elhúzódását eredményezi. Kollégiumvezető Asszony bizodalmát fejezte ki az iránt, hogy a költségvetésnek okozott kár megtérítésével, és ezzel összefüggésben a jogszabályban biztosított korlátlan enyhítés lehetőségével szélesebb körben élnek a jövőben a terheltek.

A konferenciát záró előadást a kiváló előadóként ismert Prof. dr. Tóth Mihály tartotta. A professzor Úr szakmai munkássága, a büntető eljárásjogi-, büntetőjogi-, kriminológiai-, illetve kriminalisztikai tárgyú tanulmányai és könyvei a bűnügyi tudományok „alapokmányai”. Az előadásában említést tett a gazdasági büntetőjog és a jelenlegi politikai igény „érzékeny” kapcsolatáról, és kiemelte, hogy a törvényi változtatásokkal elérni kívánt jogalkotói célt, az elmélet helyességét annak gyakorlati működőképessége igazolja.

Akik ismerik, tudják, hogy dr. Bánáti János c. egyetemi tanárt, a Magyar Ügyvédi Kamara tiszteletbeli elnökét nem csupán ügyvédi munkássága tette méltóvá tisztségére, hanem a hivatásrendek közötti közvetítésben történő rendkívüli aktivitása is. Moderátorként az előadók felszólalásait szakmai szempontból méltatta, kiváló humorával és kellő iróniával terelte a kartársakat figyelmét a programok során.

A jogi konferenciák persze nem csak a „jogászkodásról” szólnak… az ilyen alkalmak remek lehetőséget adnak arra, hogy az ország eltérő részein dolgozó kollegák egy pohár bor mellett (vagy több is, de ilyenkor ki számolja 😉) megosszák egymással tapasztalataikat. Remek alkalom arra is, hogy olyan kollegiális kapcsolatokat alakítsunk ki, amely kölcsönösen biztosítja az egyes ügyekben történő együttműködést.

Ha van lehetősége, javaslom, hogy a Kamara minél több kollega részére tegye elérhetővé ilyen és hasonló szakmai rendezvényeken való részvételt, mert ez nem csak színesíti a jogászi hivatásrendről alkotott képet, de arra is kiváló, hogy egy kicsit megpihenjünk az újabb feladatok előtt…

Köszönöm a lehetőséget a konferencián történő részvételre.

Tisztelettel: Kovács Tímea